Bauxit

Bauxit je usadená hornina, pozostávajúca zo zmesi minerálov hliníka (böhmit, diaspor, gibbsit), železa (goethit, hematit) a ílových minerálov (kaolinit). Je to hlavná ruda hliníka. Názov bauxit je odvodený od lokality Les Baux pri Avignone vo Francúzsku. Termín bol zavedený v roku 1861 H. Devilleom. Bauxit obsahuje okolo 50 % Al2O3. Vznik Bauxit vzniká pri lateritickom zvetrávaní hornín s vysokým obsahom hliníka (ako je syenit, bazalt, či niektoré premenené horniny), väčšinou v tropických podmienkach, kde silné zrážky vylúhujú z hornín kremičitany a zanechávajú tam minerály hliníka/železa. V súčasnosti vznikajúce, ako aj terciérne bauxity väčšinou obsahujú gibbsit, zatiaľ čo staršie mezozoické/paleozoické böhmit a diaspor. Hliník z hlinitokremičitanov sa vo vodnom roztoku nachádza vo forme [Al(OH)4]−, prípadne [Al(OH)4(H2O)2]− (tetrahydroxohlinitanový anión, diakva-tetrahydroxohlinitanový anión). Tento je v prostredí s obsahom oxidu uhličitého (ktorý je rozpustený v dažďovej vode) nestály a reaguje za vzniku nerozpustného hydroxidu hlinitého. 2[Al(OH)4]− + CO2 ↔ 2Al(OH)3 + CO3−2 + H2O Obdobne sa vo vodnom roztoku správajú aj železité katióny. Výskyt Veľké ložiská bauxitu má Austrália, Brazília, Čína, India, Jamajka. V Česku sa vyskytuje v okolí Rychnova nad Kněžnou. Na Slovensku sa vyskytuje v malých, ekonomicky nevýznamných ložiskách pri Mojtíne, kde je zachovaný v kriedovo-paleogénnych krasových výplniach. Referencie Ďalšie zdroje Mineraly.sk – zdroj, z ktorého (pôvodne) čerpal tento článok. www.mindat.org - bauxit na mineralogickej databáze. Iné projekty Commons ponúka multimediálne súbory na tému bauxity.